﻿  PROVOCĂRI ŞI DILEME ÎN EDUCAREA COPIILOR 1 CU DIZABILITĂŢI MIHAELA CIOBANU GRASU na dintre categoriile de populaţie cele mai vulnerabile o reprezintă copiii cu dizabilităţi. În vederea incluziunii lor sociale U ulterioare, se pune accent pe calitatea educaţiei şi recuperării acestora. Printr-un demers calitativ, interviuri semidirective aplicate actorilor relevanţi, s-au dedus principalele provocări şi dileme cu care se confruntă specialiştii în ceea ce priveşte găsirea celor mai bune soluţii pentru identificarea, evaluarea precum şi şcolarizarea acestor copii. Cuvinte-cheie: copii cu dizabilităţi, şcoală incluzivă, şcoală specială, incluziune socială. INTRODUCERE Copiii cu dizabilităţi fac parte din categoria copiilor cu cerinţe de educaţie speciale (CES). Gama cerinţelor speciale este mai vastă şi cuprinde, pe lângă categoria „dizabilităţi”, încă alte două categorii: „dificultăţi” şi „dezavantaje” (OECD, 2003: 14). Din punct de vedere statistic, „dizabilităţile” sunt reprezentate de 2–5% dintre populaţia şcolară, în timp ce celelalte categorii reprezintă între 10–20% din elevi (Vrăsmaş, 2010: 17). În categoria „dificultăţi” sunt incluşi elevii cu probleme de învăţare, deficit de atenţie şi tulburări de comportament. Categoria „dezavantaje” este legată de provenienţa copilului dintr-o familie defavorizată socioeconomic, sau dintr-o etnie minoritară, cum este, de exemplu, cea rromă. În astfel de familii nu se pune accent pe educaţie, copilul nu frecventează grădiniţa şi el are un decalaj faţă de alţi copii din clasă, pe care el singur nu îl poate recupera. Copiii cu dizabilităţi au reprezentat, în România, „cea mai controversată categorie de copii ocrotită conform Legii 3/1970” (Zamfir, 1995: 140). În perioada Adresa de contact a autorului: Mihaela Ciobanu Grasu, Facultate de Filosofie şi Ştiinţe Social-Politice, Universitatea „Al. I. Cuza”, Iaşi, e-mail: ciomi73@yahoo.com. 1 Acest articol a fost sprijinit de European Social Fund în Romania, sub responsabilitatea autorităţii Programului Sectorial Operaţional pentru Dezvoltarea Resurselor Umane 2007–2013 (grant POSDRU/88/1.5/S/47646 Proiect: Studii doctorale: portal spre o carieră de excelenţă în cercetare şi în societatea cunoaşterii, coordonat de prof. univ. dr. Ovidiu Gabriel Iancu, Universitatea „Alexandru Ioan Cuza”, Iaşi). CALITATEA VIEŢII, XXIII, nr. 1, 2012, p. 63–86 64 MIHAELA CIOBANU GRASU 2 comunistă, internarea acestor copii într-o instituţie era considerată modalitatea cea mai adecvată de îngrijire şi, eventual, şcolarizare a lor, deoarece se considera că au nevoie de un mediu adaptat cerinţelor speciale. Conform acestei legi, copiii erau împărţiţi în „recuperabili”, „parţial-recuperabili” şi „nerecuperabili”. Categoria de copii „recuperabili” primea orientare spre şcoli pentru deficienţi de auz, de văz sau motorii, iar cei cu deficienţă mentală uşoară, spre şcoli-ajutătoare. După terminarea nivelului gimnazial, ei erau şcolarizaţi în şcoli profesionale speciale, în vederea obţinerii unei calificări profesionale. Copiii „parţial-recuperabili” erau internaţi în cămine-şcoală şi desfăşurau educaţie şcolară elementară. Copiii „nerecuperabili”, adică diagnosticaţi cu handicap mental sever sau deficienţe asociate, erau internaţi în cămine-spital, unde primeau doar îngrijire, personalul din aceste instituţii având pregătire medicală. Cercetări desfăşurate la nivel internaţional au dovedit că modelul social care urmăreşte integrarea în comunitate a persoanelor cu dizabilităţi este mai eficient pe termen lung decât cel medical. Acesta din urmă pune accentul pe procesul de reabilitate a persoanelor, pentru a ajunge cât mai aproape de normalitate (Barnes, c2003). Cercetarea efectuată de Goffman privind situaţia persoanelor internate în „instituţiile totale” a stat la baza proceselor de dezinstituţionalizare şi de diversificare a serviciilor de sprijinire a persoanelor dezavantajate. Autorul defineşte instituţia totală ca „un hibrid social: în parte comunitate de rezidenţă, în parte organizaţie formală” (Goffman, 2004: 22) şi o consideră incompatibilă cu viaţa de familie. Instituţia totală exercită controlul social asupra indivizilor, deoarece îi tratează identic, impune reguli şi ritualuri. În acelaşi loc ei servesc masa, îşi desfăşoară munca, învăţătura, îşi petrec timpul liber şi perioada de odihnă. Instituţiile totale creează dependenţă, deoarece indivizii nu sunt implicaţi în hotărârile care îi privesc, fiind puşi în postura de a cere acordul pentru orice iniţiativă. În astfel de instituţii nu este respectată intimitatea, individul neavând posibilitatea de a fi singur. Deseori este umilit, înjosit, fiindu-i „încălcate graniţele eului” (idem: 52). Odată ce o persoană intră într-o instituţie totală, ea ajunge să fie stigmatizată de ceilalţi. Alte cercetări axate pe problematica educării copiilor cu CES au evidenţiat faptul că educaţia specială reprezintă un abuz şi o încălcare a drepturilor copiilor cu CES, nu răspunde raţional la dizabilităţile elevilor şi este în contradicţie cu valorile democraţiei (Skrtic, 2005). Din acest motiv, în ultimele două decenii, s-au intensificat eforturile pentru incluziunea copiilor cu dizabilităţi în şcolile obişnuite. În încercarea de a-i primi pe toţi elevii, se pune accentul pe schimbarea politicii şcolare. Aceasta presupune eliminarea formelor de discriminare în ceea ce priveşte şcolarizarea copiilor cu dizabilităţi, dobândirea unor valori ca: deschidere în faţa diferenţelor, a toleranţei şi respectul faţă de celălalt. Pentru adoptarea acestei politici de incluziune este 3 PROVOCĂRI ŞI DILEME ÎN EDUCAREA COPIILOR CU DIZABILITĂŢI 65 nevoie să ai comunităţi pregătite, care să accepte diversitatea (Watson, 2009: 278), să ai resurse umane care să lucreze cu copiii care au CES, să ai servicii adecvate nevoilor lor speciale, să poţi coopera strâns cu părinţii. Alinierea la reglementările internaţionale a făcut ca şi învăţământul românesc să devină din ce în ce mai deschis la ideea de incluziune. O serie de proiecte-pilot, care s-au efectuat în ţara noastră, au scos în evidenţă faptul că integrarea copiilor cu dizabilităţi în şcolile obişnuite este posibilă şi poate fi extinsă la nivel naţional (Vrăsmaş, 2001: 185–217). Un alt studiu recent indică faptul că un număr semnificativ dintre copiii cu dizabilităţi înscrişi în învăţământul de masă şi părinţii lor se declară satisfăcuţi de experienţa de învăţare din şcoala obişnuită şi de serviciile educaţionale de care au beneficiat (Horga şi Jigău, 2009: 13). Totuşi, procesul de incluziune a elevilor ce provin din grupuri şi medii defavorizate este dificil. Concluziile unei cercetări, desfăşurate în anul 2001 de către MEC şi UNICEF, au fost că, în rândul cadrelor didactice, se perpetuează atitudinile şi comportamentele stereotipe faţă de această categorie de copii, respectiv, persistă ideile că ei ar trebui educaţi în şcoala specială, că prezenţa lor va afecta performanţele şcolare ale elevilor obişnuiţi şi va altera climatul clasei (Moldovan, Bălaş-Timar, 2006: 19–23). Este dificil de schimbat mentalităţile, având în vedere faptul că, în ţara noastră, a existat obişnuinţa ca elevii cu dizabilităţi sau cei care nu se adaptau în şcolile de masă să fie orientaţi spre reţeau de şcoli speciale, care era destul de bine pusă la punct (Manea, 2006: 48). În plus, dificultăţile cu care se confruntă învăţământul românesc: subfinanţarea, performanţele şcolare slabe la testări internaţionale, o rată ridicată a abandonului şcolar, amplifică greutăţile procesului de incluziune (Preda, 2009: 180). Un alt motiv este că numai un număr limitat de şcoli au devenit incluzive şi au resursele necesare pentru a oferi sprijin adecvat copiilor (OECD, 2003). Din aceste motive, principiul incluziunii aplicat la scară mare poate determina situaţii de neadaptare şcolară sau de absolvire a învăţământului obligatoriu, dar fără a li se asigura elevilor o educaţie de bază, care să-i ajute în integrarea lor socială şi profesională (Miroiu, 1998: 127). Astfel, „şcolarizarea în învăţământul special, pentru anumiţi copii, este cea mai bună opţiune, barierele din sistemul de masă fiind, deocamdată, extrem de dificil de depăşit” (Horga şi Jigău, 2009: 13). În vederea găsirii celei mai bune forme de educaţie pentru copiii cu dizabilităţi, a programelor care să-i ajute să le fie stimulat potenţialul şi să le sprijine dezvoltarea, se pune accent pe identificarea şi evaluarea dizabilităţilor, precum şi a cerinţelor speciale de educaţie. Scopul acestui studiu este de a face o descriere a modului în care este organizată identificarea, evaluarea şi educaţia 66 MIHAELA CIOBANU GRASU 4 copiilor cu dizabilităţi, pentru a surprinde provocările şi dilemele cu care se confruntă profesioniştii. IDENTIFICAREA ŞI EVALUAREA COPIILOR CU DIZABILITĂŢI Procesele de identificare şi de evaluare a copiilor cu dizabilităţi au cunoscut, de-a lungul timpului, o serie de transformări în ceea ce priveşte instituţiile responsabile de efectuarea lor. Perspectiva istorică În perioada comunistă funcţiona, pe lângă consiliile populare judeţene, comisia pentru ocrotirea minorilor. Această comisie era formată din reprezentanţi ai consiliului judeţean, delegaţi din partea direcţiei pentru probleme de muncă şi ocrotiri sociale, direcţiei sanitare, inspectoratului şcolar, inspectoratului de miliţie etc. şi lua măsuri de ocrotire pentru copiii care, datorită deficienţei, aveau nevoie de îngrijire specială care în familie nu le putea fi asigurată (art. 1, legea 3/1970). Aceşti copii erau încredinţaţi instituţiilor şcolare pentru deficienţi recuperabili, căminelor-şcoală sau atelier pentru deficienţi parţial recuperabili, sau căminelor pentru deficienţi nerecuperabili. Căderea regimului comunist a adus schimbări importante în domeniul protecţiei copilului şi a persoanelor cu dizabilităţi. În primul rând, accentul a început să se pună pe descentralizare, respectiv pe responsabilitatea colectivităţii locale de a asigura copiilor în situaţie de risc protecţie şi asistenţă. În an doilea rând, s-a început dezinstituţionalizarea şi sprijinirea familiei pentru a avea grijă de copii. În plus, criteriul recuperabilităţii a fost eliminat (Vrăsmaş, 2010: 7), astfel încât să poată fi respectat dreptul la educaţie al oricărui copil. Între anii 1992–1999, încadrarea în grad de handicap a copiilor a revenit comisiilor de diagnostic şi triaj. Acestea funcţionau pe lângă direcţiile sanitare judeţene (legea 53/1992). Prin Ordinul 153/1999, aceste comisii au fost preluate de comisiile de expertiză medicală a copiilor cu handicap, care erau compuse dintr-un medic specialist pediatru, un medic de psihiatrie infantilă, un psiholog, toţi angajaţi ai direcţiilor de sănătate publică. De asemenea, comisiile erau completate şi de un psihopedagog, desemnat de inspectoratele şcolare judeţene, de obicei inspectorul pentru învăţământ special. După cum reiese dintr-un fragment de interviu, un punct slab era faptul că se lucra mai mult pe dosare şi nu era obligatorie prezenţa copilului la evaluare. Am sesizat o dificultate, noi semnam, includeam nişte copii în şcoli speciale, fără să vedem copiii şi atunci, fără să fie ceva legal, am instituit, împreună, cu doamna inspector general, măsura aceasta, persoana care venea cu dosarul să vină împreună cu copilul (interviu fost inspector şcolar). 5 PROVOCĂRI ŞI DILEME ÎN EDUCAREA COPIILOR CU DIZABILITĂŢI 67 Legea învăţământului din 1995 a adus o serie de schimbări importante, printre care: înfiinţarea comisiilor de expertiză în subordinea inspectoratelor şcolare judeţene, cu rol de a stabili tipul şi gradul handicapului copilului (art. 43), precum şi diversificarea formelor de şcolarizare pentru copiii cu deficienţe (art. 41). În perioada 1995–2001, comisia de expertiză complexă a inspectoratului şcolar a funcţionat în paralel cu cea de diagnostic şi triaj, care a fost apoi transformată în cea de expertiză medicală a copiilor cu handicap. Pentru a exista un singur for tutelar care să ia hotărâri privind copiii aflaţi în dificultate, atribuţiile acestor comisii au fost preluate de către comisia de protecţia copilului (CPC), prin intermediul serviciului de evaluare complexă (SEC). Conform Hotărârii nr. 1205/2001, rolul acestui serviciu este de identificare, evaluare şi monitorizare a copiilor sau tinerilor cu deficienţe şi dificultăţi de învăţare şi adaptare socioşcolară, de orientare şcolară a lor, precum şi de verificare a îndeplinirii condiţiilor privind încadrarea copilului într-un grad de handicap (art. 21): Înainte exista această comisie care era subordonată inspectoratului şcolar şi care realiza numai evaluarea şi orientarea spre învăţământul special; s-au prins şi doi ani de învăţământ integrat şi, separat, era o comisie medicală care încadra copiii în grad de handicap. Separat era CPC care răspundea pentru măsurile de protecţie. Serviciul ăsta s-a înfiinţat tocmai pentru a le uni pe toate trei şi a se realiza o evaluare complexă şi din punct de vedere medical, educaţional şi social (interviu cu specialist SEC). În anul 2003, se remarcă publicarea în monitorul oficial al Ghidului metodologic pentru evaluarea copilului cu dizabilităţi şi încadrarea într-un grad de handicap întocmit de Ministerul Educaţiei şi Cercetării, Ministerul Sănătăţii şi Familiei şi Autoritatea Naţională pentru Protecţia Copilului şi Adopţie, instrument care furnizează principiile directoare şi pune bazele ştiinţifice ale evaluării copiilor cu dizabilităţi. Conform acestui ghid, evaluarea este văzută ca un act de mare responsabilitate, iar scopul ei nu este doar de constatare a dizabilităţii, ci şi de identificare a potenţialul de dezvoltare şi învăţare, care va sta la baza propunerii de programe de stimulare şi dezvoltare a ariilor afectate, precum şi de orientare a copiilor către serviciile adecvate (Ordinul 18/3989/ 416/142/2003). În noua lege a învăţământului nr. 1/2011 se prevede o schimbare, respectiv ca evaluarea, orientarea şcolară şi profesională a copiilor şi tinerilor cu CES să revină centrelor judeţene de resurse şi de asistenţă educaţională (CJRAE), aflate în subordinea inspectoratelor şcolare judeţene (ISJ), iar stabilirea gradului de deficienţă al elevilor cu CES să se realizeze de către aceste centre, în colaborare cu CPC. Metodologia de aplicare, care urmează să apară, va aduce clarificări în ceea ce priveşte modalitatea concretă de funcţionare. În acest fel, considerăm că vor fi reglementate o parte dintre disfuncţionalităţile care există în prezent. Pentru exemplificare redăm mai jos tabelul: 68 MIHAELA CIOBANU GRASU 6 Tabelul nr. 1 Evoluţia legislativă privind instituţiile competente în evaluarea copiilor cu dizabilităţi Actul normativ Aspecte Legea protecţiei copilului 3/1970 – împărţirea copiilor cu dizabilităţi în deficienţi recuperabili, parţial recuperabili şi nerecuperabili (art. 5); – stabilirea atribuţiilor comisiei pentru ocrotirea minorilor, care funcţiona pe lângă consiliile populare judeţene (art. 12). – încadrarea în grad de handicap a copiilor, prin comisiile de Legea 53/1992 privind protecţia diagnostic şi triaj, din cadrul Direcţiilor Sanitare Judeţene specială a persoanelor (art. 1). handicapate Legea învăţământului nr. 84/1995 – înfiinţarea comisiilor de expertiză în subordinea ISJ care au rolul de a stabili tipul şi gradul handicapului copilului (art. 43). – înfiinţarea comisiilor de expertiză medicală a copiilor cu Ordinul nr. 153/1999 privind handicap, prin preluarea comisiilor de diagnostic şi triaj (art. 4); înfiinţarea comisiilor de expertiză – ISJ desemnează un membru psihopedagog care face parte medicală a persoanelor cu handicap din această comisie (art. 5). – preluarea atribuţiilor comisiilor de expertiză medicală a Hotărârea nr. 1205/2001, completată copiilor cu handicap şi ale comisiilor de expertiză din cadrul prin Hotărârea nr. 1437/2004 ISJ privind încadrarea într-un grad de handicap şi orientarea privind Metodologia de funcţionare şcolară/profesională, de către CPC prin intermediul a comisiei pentru protecţia copilului serviciului de evaluare complexă (art. 21). Legea nr. 1/2011 a educaţiei – evaluarea, orientarea şcolară şi profesională a copiilor, a naţionale elevilor şi a tinerilor cu CES revine CJRAE; – stabilirea gradului de deficienţă a elevilor cu CES se realizează de catre CJRAE în colaborare cu CPC, după apariţia metodologiei (art. 50). Remarcăm următoarele aspecte pozitive în ceea ce priveşte evoluţia legislativă: ● trecerea de la o evaluare a copiilor mai mult formală, pe baza unor dosare, la expertizarea efectivă a cazurilor, prin înfiinţarea unui serviciu care are doar această sarcină; ● constituirea bazei legale care îi îndrumă şi orientează pe specialişti, prin apariţia ghidului metodologic de evaluare şi încadrare în grad de handicap; ● soluţionarea situaţiilor copiilor şi propunerea unor măsuri eficiente care să le asigure dreptul la educaţie, prin importanţa mai mare care urmează să fie acordată specialiştilor din învăţământ, în ceea ce priveşte expertizarea copiilor cu dizabilităţi. După apariţia normelor metodologice, Legea nr. 1/2011 a educaţiei naţionale urmează să aducă o schimbare, respectiv cadrele didactice din cadrul CJRAE vor realiza evaluarea copiilor cu dizabilităţi, precum şi orientarea şcolară şi profesională a acestora. Aportul mai substanţial pe care-l vor avea, va genera, probabil, un grad mai mare de implicare în identificarea soluţiilor celor mai potrivite pentru educaţia acestei categorii de copii. 7 PROVOCĂRI ŞI DILEME ÎN EDUCAREA COPIILOR CU DIZABILITĂŢI 69 Instituţii şi mecanisme responsabile cu identificarea şi evaluarea copiilor cu dizabilităţi Principalele instituţii responsabile de identificarea şi evaluarea copiilor cu dizabilităţi sunt: DGASPC, prin SEC şi unităţile şcolare, prin Comisiile Interne de Evaluare Continuă (CIEC). Rolul DGASPC în identificarea şi evaluarea copiilor cu dizabilităţi DGASPC, înfiinţată în 1997, este instituţia publică aflată în subordinea consiliilor judeţene care coordonează modul în care se aplică politicile şi strategiile sociale în domeniul protecţiei copiilor, inclusiv cei cu dizabilităţi. Activitatea decizională în domeniul protecţiei copilului se realizează de către CPC. Printre alte atribuţii, CPC stabileşte încadrarea copiilor cu dizabilităţi într-un anumit grad de handicap şi realizează orientarea şcolară a acestora. Din anul 2001, în cadrul DGASPC s-a înfiinţat SEC, care are sarcina de a efectua evaluarea iniţială şi de a verifica dacă sunt întrunite criteriile medico-psiho- sociale de încadrare în grad de handicap, aprobate prin Ordinul nr. 725/12709 din 2002. În cadrul acestui serviciu sunt angajaţi: un medic pediatru, un medic de neuropsihiatrie infantilă, un psiholog, un psihopedagog, un asistent social, astfel încât situaţia copilului este evaluată atât din perspectivă medicală, psihologică, pedagogică, cât şi socială. În anul 2010, în cadrul SEC Iaşi s-au evaluat 4 547 de copii, dintre care 3 562 au fost încadraţi în grad de handicap. Dintre aceşti, un număr de 1 130 sunt ocrotiţi în centre de plasament pentru copii cu handicap, 263 de cazuri se află în plasament la un asistent maternal profesionist, iar restul, în familia de origine. Procedura de evaluare este organizată de SEC, astfel: părinţii completează o cerere şi aduc un dosar cu acte obligatorii. Pentru fiecare din domeniile în care se realizează evaluarea, respectiv medical, educativ, psihologic, social sunt necesare documente. De exemplu, pentru copiii de vârstă şcolară sunt solicitate: adeverinţa de elev, un traseu educaţional în care profesorul-diriginte sau învăţătorul de la clasă recomandă, după caz, şcoală specială, şcoală de masă, şcoală de masă cu profesor de sprijin, curriculum adaptat sau adaptarea cerinţelor sau programei şcolare şi o caracterizare psihopedagogică făcută de învăţător sau profesorul diriginte, în care este descris progresul şcolar al copilului, compotamentul în cadrul şcolii, familiei, grupului de prieteni etc. Evaluarea iniţială este coordonată de un manager de caz, cu contribuţia tuturor angajaţilor SEC. Evaluarea are un caracter interinstituţional. Astfel, copilul este evaluat în instituţiile sanitare, în cele sociale sau în cele de învăţământ, iar specialiştii serviciului fac propria lor evaluare, comparând, în acest fel, informaţiile. Pentru a efectua o evaluare cât mai precisă a achiziţiilor pe care le are un copil, dar şi pentru a anticipa potenţialul lui de dezvoltare, este nevoie de timp ca să te familiarizezi cu el. Din acest motiv informaţiile furnizate de cei care stau mai 70 MIHAELA CIOBANU GRASU 8 mult în contact cu copilul au o foarte mare importanţă. Cu cât acestea sunt mai detaliate, cu atât specialiştii din cadrul SEC îşi pot face o imagine mai completă şi mai reală asupra copilului. Reevaluarea copiilor cu dizabilităţi are loc după un an de zile. În această perioadă, managerul de caz din cadrul SEC are sarcina de a monitoriza situaţia copilului pentru a constata dacă au fost puse în aplicare măsurile propuse, dacă ele s-au dovedit eficiente sau dacă este necesar ca ele să fie regândite. Încadrarea copilului într-un grad de handicap, orientarea spre o şcoală specială sau spre programul de sprijin prin cadru didactic itinerant intră în atribuţiile CPC. Din această comisie fac parte persoane cu experienţă în activităţile de asistenţă socială şi protecţie a drepturilor copilului din cadrul instituţiilor de stat sau ONG, un psihopedagog din cadrul ISJ, un reprezentant al inspectoratului teritorial de poliţie. Modelul social care stă la baza identificării şi evaluării copiilor cu dizabilităţi face ca accentul să se pună pe abordarea multidisciplinară şi pe o responsabilizare a tuturor actorilor sociali din cadrul unei comunităţi (Vrăsmaş, 2010: 28). Astfel, persoanele care pot identifica şi orienta copilul cu dizabilităţi spre acest serviciu sunt profesioniştii care îndeplinesc diferite roluri sau funcţii în comunitatea respectivă: medicul de familie, medicul de specialitate, asistentul medical comunitar, cadrul didactic, profesorul psihopedagog, psihologul, preotul, asistentul social etc. Este de dorit ca aceşti profesionişti să cunoască legislaţia şi să informeze corect părinţii, atunci când sesizează anumite probleme sau pune diagnostice unui copil. O implicare mai mare a celor responsabili cu identificarea cazurilor de copii cu dizabilităţi ar da posibilitatea de a se interveni cât mai timpuriu asupra segmentelor deficitare, prin activarea potenţialului existent, iar aceasta va determina creşterea şanselor de recuperare a unui copil. În identificarea copiilor cu dizabilităţi, un rol important îl are familia. Procedura de evaluare a copilului nu poate începe fără acordul părinţilor sau al reprezentantului legal. În general, momentele în care sunt aduşi copiii la evaluare coincid cu: terminarea concediului de maternitate, când familia are nevoie de angajarea unui asistent personal care să aibă grijă de copil, înscrierea la grădiniţă sau la şcoală. Mediul social şi economic precar din care provine copilul şi accesul limitat la serviciile medicale sau psihopedagogice pot determina diagnosticarea târzie a dizabilităţii, ceea ce reduce considerabil şansele copilului de recuperare. Sociologul Colin Ong-Dean de la Universitatea din California a efectuat o cercetare longitudinală privind strategia aplicată de părinţii din clasele superioare, comparativ cu cei din clasele inferioare, în cazul copiilor cu dizabilităţi. A constatat faptul că, în familiile privilegiate, copiii primesc diagnostice grave la o vârstă timpurie, astfel încât beneficiază de programele de recuperare oferite de stat, în mare majoritate gratuite. La vârste mai mari, aceşti copii nu mai au probleme, 9 PROVOCĂRI ŞI DILEME ÎN EDUCAREA COPIILOR CU DIZABILITĂŢI 71 intervenţia precoce dovedindu-se eficientă. În familiile defavorizate, situaţia este inversă. Copiii din aceste familii sunt diagnosticaţi târziu, iar acest lucru le limitează şansele de recuperare (Ong-Dean, 2006). Rolul unităţilor şcolare în identificarea şi evaluarea copiilor cu dizabilităţi În cadrul unităţilor de învăţământ special sau incluziv funcţionează, începând cu anul 2003, CIEC. Această comisie este compusă din profesorul de sprijin, profesorul psihopedagog, logopedul, medicul, precum şi alte cadre didactice din şcoală. În şcolile incluzive, rolul acestei comisii este atât de a urmări evoluţia şcolară a copiilor recunoscuţi prin certificat CPC ca având CES, în vederea reevaluării condiţiilor privind orientarea şcolară, cât şi de a depista şi evalua copii cu dificultăţi de învăţare sau dezvoltare, care nu sunt înregistraţi oficial în categoria copiilor cu CES. Evaluarea copiilor despre care învăţătorii sau profesorii au bănuiala că au CES se realizează, de obicei, în prima lună a anului şcolar. În urma testării lor, CIEC stabileşte dacă aceştia au nevoie de sprijin. În cazul în care părinţii nu-şi dau acordul pentru includerea copiilor în programul de sprijin, cadrele didactice recurg la o altă modalitate, şi anume, ameninţarea cu repetenţia. Pentru a evita repetarea anului şcolar de către copil, părinţii dau curs recomandării şi acceptă ca fiul sau fiica să frecventeze acest program. Demersul laborios de evaluare a copiilor în cadrul SEC, pericolul stigmatizării copilului şi a familiei prin încadrarea lui în grad de handicap, fac ca părinţii să evite DGASPC. În schimb, cadrele didactice găsesc destule pârghii prin care reuşesc să convingă părinţii de importanţa evaluării copiilor în cadrul CIEC şi includerea lor în programul de sprijin. ORGANIZAREA EDUCAŢIEI PENTRU COPIII CU DIZABILITĂŢI Una dintre direcţiile strategiei învăţământului preuniversitar este cuprinderea tuturor copiilor cu dizabilităţi în şcoli obişnuite sau speciale. Teoretic, gradul dizabilităţii nu are o legătură directă cu formele de educaţie care sunt disponibile pentru fiecare copil. Chiar având un certificat de dizabilitate severă, un copil poate fi înscris la şcoala de masă (Vrăsmaş, 2010: 53). În schimb, numai cu certificatul de încadrare în grad de handicap şi cu acordul părinţilor, un copil poate fi înscris într-o şcoală specială. De asemenea, certificatul emis de CPC garantează intrarea copilului în programul de sprijin, în cazul în care el frecventează o şcoală incluzivă. În România există următoarele oferte educaţionale pentru copiii cu CES: – unităţi de învăţământ special, care oferă educaţie specializată, în concordanţă cu tipul de dizabilitate; 72 MIHAELA CIOBANU GRASU 10 – servicii socioeducaţionale de sprijin în şcolile de masă, pentru copiii care prezintă diverse probleme: cabinete logopedice, cabinete de asistenţă psihopedagogică, servicii educaţionale prin cadre didactice de sprijin/ itinerante şi servicii prin mediatorii şcolari. Ca exemplificare, descriem modul în care este organizat învăţământul special şi cel incluziv din judeţul Iaşi. Învăţământul special Sistemul de învăţământ special din judeţul Iaşi este compus din şapte şcoli speciale, care cuprind mai multe niveluri de învăţământ: preşcolar, primar, gimnazial, profesional şi liceal. Pentru fiecare tip de dizabilitate există cel puţin o instituţie şcolară. În anul şcolar 2009–2010, în şcolile speciale au fost înscrişi un număr de 1 422 preşcolari, copii şi tineri cu dizabilităţi: mintale, fizice şi motorii, auditive şi vizuale. Numărul de elevi în clase este cuprins între 8–12 copii, pentru clasele cu deficienţe moderate şi între 4–6 copii cu deficienţe severe sau asociate. Programul instructiv-educativ se desfăşoară în cursul dimineţii, iar după- amiaza, elevii beneficiază de ore de recuperare şi de terapii specifice. Şcolile dispun de ateliere şi laboratoare în care are loc formarea profesională a tinerilor. Toate şcolile speciale au internate şi cantine, care fiind preluate din anul 2000 de către DGASPC, au primit titulatura de centre de plasament. Elevii care beneficiază de programul terapeutico-recuperator de după-amiază servesc masa de prânz la cantina şcolii. Din anul 2001, prin sprijinul programului PHARE, pe lângă aceste centre de plasament, s-au creat centre de zi. În acest fel, aproximativ 300 de elevii cu dizabilităţi sunt transportaţi cu un microbuz pe ruta domiciliu – şcoală şi beneficiază de dreptul de a creşte în familie. Corpul profesoral din aceste şcoli a fost alcătuit dintr-un număr de 522 de cadre didactice: – profesori de psihopedagogie specială, care desfăşoară activităţi de predare- învăţare-evaluare cu întreaga clasă; – profesori psihopedagogi, care sunt responsabili pentru efectuarea terapiilor specifice: intervenţie logopedică, educaţie psihomotrică, stimulare-compensare-integrare, mobilitate şi orientare în spaţiu, educaţia auditiv-perceptivă compensatorie, ortofonia, labiolectura, limbaje şi sisteme alternative şi augmentative de comunicare (mimico- gestual, Braille etc.); – profesori de kinetoterapie, ce desfăşoară activităţi de cultură fizică medicală şi kinetoterapie; – profesori-educator care desfăşoară terapia educaţională complexă şi integrată; – profesori de diferite specialităţi; – ingineri, maiştri-instructori; – cadre didactice auxiliare (asistent social, laborant, bibliotecar etc.). 11 PROVOCĂRI ŞI DILEME ÎN EDUCAREA COPIILOR CU DIZABILITĂŢI 73 Un număr de 354 de cadre didactice sunt titulare, iar 168, suplinitoare. Faptul că 32% dintre cadrele didactice au contract de muncă pe o perioadă determinată implică o fluctuaţie destul de mare a specialiştilor. De asemenea, doar 32% dintre suplinitori sunt calificaţi, deşi conform legii nr. 128/1997 privind Statutul personalului didactic, cadrele didactice care funcţionează în învăţământul special trebuie să aibă o pregătire teoretică şi practică în educaţia specială. Învăţământul incluziv În anul şcolar 2009–2010 au fost incluşi 407 de copii cu CES în 34 de unităţi şcolare integratoare, de nivel preşcolar, primar şi gimnazial. În şcolile de masă, sarcina principală în incluziunea copiilor cu CES le revine cadrelor didactice care predau la clasă. Ei trebuie să organizeze clasa şi să proiecteze strategia didactică, astfel încât toţi copiii să dobândească un minim de cunoştinţe. Deoarece nu se poate vorbi de egalizarea şanselor şi de acces la participarea şcolară şi socială fără a se acorda copiilor cu CES atenţie şi asistenţă educaţională suplimentară (Vrăsmaş, 2010: 17), în şcolile din judeţul Iaşi au funcţionat: 32 de profesori de sprijin, 19 profesori logopezi, iar 69 de profesori psihopedagogi au deservit întreaga reţea şcolară. Posturile profesorilor psihopedagogi se calculează în funcţie de numărul total de elevi din şcoală. Din acest motiv, liceele şi şcolile centrate spre performanţă, care sunt căutate şi au un număr mare de elevi, sunt deservite de un profesor psihopedagog. În schimb, în şcolile incluzive, numărul de elevi este mai mic, iar din acest motiv profesorul psihopedagog are doar jumătate de normă, cu toate că problemele acestor elevi sunt numeroase. Profesorii psihopedagogi din cabinetele de asistenţă psihopedagogică oferă servicii copiilor cu tulburări de comportament şi dificultăţi de adaptare şcolară, aflaţi în situaţie de risc sau criză, dar şi familiilor şi cadrelor didactice. Au rolul de a optimiza relaţiile şcoală–elevi–părinţi, inclusiv pentru copiii cu CES. Profesorii logopezi au atribuţii de a asigura depistarea, evaluarea complexă, identificarea şi corectarea tulburărilor de limbaj şi de comunicare la copiii preşcolari şi la şcolarii mici, precum şi de a îndruma educatorii, învăţătorii cu privire la activitatea de intervenţie logopedică. Mediatorii şcolari sunt angajaţi în şcolile care au o populaţie şcolară numeroasă de etnie rromă. Rolul acestora este de a sprijini copiii cu risc de abandon şcolar, prin încurajarea implicării părinţilor în educaţia copiilor şi prin facilitarea colaborării dintre familie, şcoală şi comunitate. Profesorii de sprijin sunt angajaţi ai şcolilor speciale, dar funcţionează în şcolile integratoare. Principalele sarcini pe care le îndeplinesc constau în: adaptarea programei şcolare la abilităţile şi nevoile copiilor, în colaborare cu cadrele didactice care predau la clasă; conceperea unor planuri de intervenţie personalizată, care să 74 MIHAELA CIOBANU GRASU 12 răspundă nevoilor copiilor cu CES şi pe care să le implementeze împreună cu logopedul şi profesorul psihopedagog; consilierea părinţilor. Managerul şcolar este un factor decisiv în educaţia incluzivă, care poate implementa schimbarea în şcoală şi practicarea unei culturi incluzive. Principala responsabilitate este menţinerea motivaţiei cadrelor didactice în a lucra cu copii cu CES, organizarea muncii echipei interdisciplinare, acordarea atenţiei grupurilor de copii cu CES din şcoală precum şi a părinţilor. Analizând comparativ modul în care decurge şcolarizarea copiilor cu dizabilităţi, se poate observa faptul că, în şcolile speciale, activitatea de predare – învăţare – evaluare poate fi mai uşor individualizată, deoarece numărul de copii în clase e mai mic. În plus, cea mai mare parte din personal este specializat. Copiii au posibilitatea să rămână în programul de după-amiază pentru efectuarea temelor sau alte terapii. După terminarea clasei a VIII-a, elevii pot urma ciclul inferior al liceului tehnologic, unde pot dobândi o calificare profesională. Elevilor cu deficienţe motorii şi senzoriale li se oferă şi posibilitatea de a continua studiile şi în clasele de liceu teoretic şi să dea examen de bacalaureat. În şcolile incluzive, clasele sunt numeroase, elevii au niveluri diferite de pregătire şi ridică o problematică diversă. Procesul de incluziune din şcoli depinde foarte mult de gradul de implicare al managerului, precum şi de modul de funcţionare al CIEC. În liceu, programul de sprijin nu mai există, iar acest lucru face ca după terminarea clasei a VIII-a elevii să urmeze o şcoală specială, în vederea profesionalizării lor. METODOLOGIA DE CERCETARE Ancheta de teren a fost efectuată în Iaşi, în perioada mai–decembrie 2010. Metodele de cercetare utilizate au fost: interviul semidirectiv, observaţia aferentă acestuia şi documentarea. Au fost intervievate 62 de persoane, din trei grupe diferite de actori ai procesului de incluziune şcolară: – profesioniştii din domeniul asistenţei sociale: inspectori de la Serviciul de Evaluare Complexă (SEC) din cadrul Direcţiei Generale pentru Protecţia Copilului (DGASPC) şi reprezentanţi ONG; – profesionişti din cadrul sistemului de învăţământ de masă şi special; – familia elevilor cu dizabilităţi. Populaţia selecţionată a fost împărţită în mai multe categorii, pentru a compara informaţiile obţinute. În acest fel s-a respectat triangulaţia, definită ca strategia de cercetare prin care sunt obţinute date din surse diverse, ceea ce duce la o largă cuprindere şi la o interpretare bogată şi nuanţată a fenomenului studiat (Mucchielli, 2002: 422–423). De asemenea, s-a căutat ca fiecare categorie să fie reprezentată îndeajuns, pentru a obţine „unităţi de analiză suficiente pentru a fi semnificative” (Singly, 1998: 230). Totuşi, există în eşantion o disproporţie între categoriile de profesionişti intervievate. Astfel, categoria de subiecţi cea mai bine reprezentată este cea a cadrelor didactice (institutori-învăţători şi profesori 13 PROVOCĂRI ŞI DILEME ÎN EDUCAREA COPIILOR CU DIZABILITĂŢI 75 clasele V–VIII), dat fiind numărul mare al acestora în fiecare şcoală, comparativ cu al specialiştilor (profesor–logoped, profesor–psihopedagog), care deservesc chiar şi mai multe unităţi şcolare. Subiecţii intervievaţi au fost selectaţi dintr-o şcoală de masă, opt şcoli incluzive, două unităţi de învăţământ special, DGASPC şi două ONG din municipiul Iaşi. Metoda de eşantionare folosită a fost metoda bulgărelui de zăpadă, respectiv am început interviurile cu profesorii de sprijin, iar aceştia mi-au recomandat alte persoane cu care să discut. Căutarea de noi persoane s-a oprit atunci când informaţiile au devenit redundante, adică nimic nou sau semnificativ nu a mai apărut din ele (Moscovici, 2007: 187). Ghidul de interviu a fost conceput în urma documentării, prin consultarea literaturii de specialitate: articole de specialitate, cărţi, documente legislative, rapoarte anuale, strategii, materiale publicate despre instituţii. Întrebările din ghidul de interviu au fost formulate într-un limbaj clar şi „purtător de sens pentru populaţia ţintă” (idem: 218), ţinându-se cont de încercarea de a privi problema din perspectiva informatorului. S-a preferat ca întrebările din ghidul de interviu să fie formulate precis, ca să reprezinte „unelte mai finite” (Singly, 1998: 232), dar ele au fost doar orientative. Adresarea întrebărilor nu a urmat o ordine strictă, ci s-a realizat „în funcţie de fluxul conversaţional şi al reacţiilor interlocutorului” (Moscovici, 2007: 213). Întrebările au fost ajustate după felul în care intervievatul a răspuns întrebărilor premergătoare. Datorită acestei flexibilităţi, s-au putut aborda perspective care nu erau prevăzute în ghidul de interviu iniţial. În acest sens, li s-a solicitat să comenteze unele informaţii, să clarifice anumite aspecte sau să dezvolte unele din ideile expuse, pentru a se ajunge la sensul pe care-l dau ei acelui subiect (idem: 206). De asemenea, cu unele persoane s-au abordat mai în profunzime unele teme, pe care le cunoşteau mai bine, în timp ce altele au fost mai sumar discutate. Pentru acest articol au fost luate în considerare doar o parte dintre întrebările din ghidul de interviu, studiul de faţă făcând parte dintr-o cercetare mai amplă, care vizează incluziunea copiilor cu cerinţe educative speciale în învăţământul de masă. PROVOCĂRI ŞI DILEME ÎN INCLUZIUNEA EDUCAŢIONALĂ A COPIILOR CU DIZABILITĂŢI În urma anchetei de teren au fost scoase în evidenţă provocările cu care se confruntă specialiştii care trebuie să caute soluţiile cele mai potrivite pentru a interveni. De asemenea, s-au evidenţiat şi câteva situaţii dilematice, când ei erau în situaţia de a alege ce variantă era cea mai potrivită pentru fiecare caz în parte. Provocările incluziunii educaţionale a copiilor cu dizabilităţi Principalele provocări pe care le ridică incluziunea educaţională a copiilor cu dizabilităţi sunt generate de următoarele situaţii: caracterul interinstituţional al 76 MIHAELA CIOBANU GRASU 14 evaluării, lucrul în echipă, colaborarea cu părinţii, eterogenitatea colectivelor de elevi din şcolile incluzive. Provocări generate de caracterul interinstituţional al evaluării copiilor cu dizabilităţi În lipsa unor protocoale clare de colaborare între instituţiile implicate în evaluarea copiilor cu dizabilităţi apar o serie de dificultăţi. De exemplu, specialiştii SEC se plâng de faptul că cei responsabili cu identificarea cazurilor de copii cu dizabilităţi nu cunosc legislaţia şi nu-i informează la timp pe părinţi: Ar trebui ca medicii de familie să se implice mai mult, că altă soluţie... Medicul de familie este persoana care este cel mai des în contact. Dacă ar fi direcţionaţi bine de către medicul de familie, ar fi perfect (...). Şi cadrele didactice ar trebui să se implice mai mult. La noi este mentalitatea că va vorbi mai târziu... şi se aşteaptă la nişte rezultate... mai târziu (interviu specialist SEC). Astfel, mulţi elevi vin la evaluare abia în clasa a V-a datorită toleranţei, dar şi a neglijenţei învăţătorilor: Sunt foarte multe cazuri care în a V-a rămân repetenţi, dar nu rămân repetenţi o dată, rămân repetenţi un an, doi. După aceea vin, după două eşecuri şcolare (...)şi facem atunci şi încadrare şi orientare şcolară spre şcoala specială (interviu specialist SEC). În plus, specialiştii SEC consideră că evaluările pe care le primesc din partea altor instituţii sunt făcute sumar, cu foarte puţine detalii, nu ne oferă foarte multe informaţii iar din ele nu reiese tabloul copilului (interviu specialist SEC). Uneori constată diferenţe mari între comportamentul copilului în momentul evaluării pe care o fac ei şi rapoartele celorlalţi specialişti: Dacă există discrepanţe foarte mari, văd că e un copil liniştit şi omul de la clasă spune că nu mai poate lucra cu el, clar că îmi pun probleme (interviu specialist SEC). La rândul lor, cadrelor didactice din învăţământul special semnalează faptul că procedura de evaluare a copiilor, concepută de către SEC, este greoaie, iar ideea că trebuie să meargă la multe instituţii îi descurajează pe unii părinţi: Este o procedură destul de complicată. În primul rând familia trebuie să apeleze la serviciile medicului de familie, care îi dă trimitere la medicii de specialitate, inclusiv la neuropsihiatru. Există un dosar cu foarte multe documente pe care trebuie să le facă părinţii. Familiile cu nivel scăzut, care nu sunt nici foarte bine instruite nu se descurcă şi trebuie să renunţe. Unii copii au beneficiat de serviciile asistentului social de la Primărie care a rezolvat dosarele (...). Trebuie anchetă socială, caracterizări de la şcoală sau de la grădiniţă... (interviu cadru didactic şcoală specială). 15 PROVOCĂRI ŞI DILEME ÎN EDUCAREA COPIILOR CU DIZABILITĂŢI 77 De asemenea, cadrele didactice sunt nemulţumite de faptul că în CPC au un singur reprezentant, a cărui rol e mai mult formal, iar decizia privind evaluarea şi orientarea şcolară a copiilor cu dizabilităţi o iau angajaţii din cadrul serviciului de asistenţă socială. Una din cele mai mari dificultăţi semnalate este faptul că, în şcolile speciale, printre copii cu dizabilităţi mentale au fost introduşi elevi din categoria „dificultăţi” şi „dezavantaje”, care au o influenţă negativă asupra colectivelor de elevi, deoarece ridică probleme comportamentale: Până în 2000 a existat o comisie care aparţinea de Inspectoratul Şcolar şi în care lucrau cadre didactice din domeniu, adică din învăţământul special. Acum nu mai este niciun cadru didactic în această comisie şi avem probleme ... în ce sens, au fost trimişi copii cu tulburări de comportament, dar cu intelect limitat sau normal inferior, care s-au amestecat în populaţia şcolară şi această categorie nu este benefică deloc (interviu profesor şcoală specială). În multe situaţii, circulaţia informaţiilor se blochează la nivelul unei instituţii, de exemplu, mecanismele cele mai frecvente de rezolvare a cazurilor în care un cadru didactic observă situaţia unui copil ce se confrunta cu probleme de adaptare şcolară sunt cele proprii sistemului şcolar: respectiv, discuţiile cu aparţinătorii, în care ei semnalează părinţilor problemele copiilor, îi informează despre existenţa SEC, sau referirea cazului celorlalţi specialişti din şcoală: profesor psihopedagog, profesor de sprijin, manager şcolar. Ei nu recurg la sesizarea către DGASPC atunci când părinţii nu iau măsuri pentru depistarea dificultăţilor de adaptare şcolară ale copiilor; acest lucru se întâmplă şi datorită lipsei de încredere în cealaltă instituţie: Chiar foarte grea a fost comunicarea, iniţial, dar pe parcurs, lucrurile s-au lămurit. A fost greu de lucrat şi cu şcolile speciale, la început, foarte greu, dar după aia s-au lămurit lucrurile (interviu specialist SEC). Părinţii se plâng că întâmpină greutăţi când merg la medic, unii refuză să le dea certificatele medicale, unii nici nu-i bagă în seamă. Au fost probleme, la început, cu medicii de familie, deşi Autoritatea de Sănătate a avut obligaţia să informeze medicii de familie (interviu specialist SEC). De multe ori am apelat la Protecţia Copilului că-i bătut copilul în ultimul hal (...). Ei au metodele lor, iau copiii, îi duc într-un centru din ăsta, ei plâng de numai pot (…). Acum am un caz, aş sesiza Direcţia de Protecţie a Copilului, dar nu cred foarte mult nici în sistemul ăsta pe care-l oferă ei (interviu profesor de sprijin). Provocările generate de lucrul în echipă Din interviurile cu cadrele didactice din şcolile incluzive a reieşit faptul că întotdeauna au avut elevi cu dificultăţi de adaptare şcolară, care asimilau greu materia, iar părinţii nu acceptau ca ei să frecventeze şcoala specială. Înainte de introducerea profesorilor de sprijin şi a celorlalţi specialişti, cu ei lucrau doar cadrele didactice care predau la clase. Astfel, o parte dintre învăţători şi profesori apreciază aportul acestor specialişti: 78 MIHAELA CIOBANU GRASU 16 Înainte era mai greu, lucrai singur, nu era profesor de sprijin să te ajute. Elevilor le mai dădeai diferenţiat (...), mai făceai ore de pregătire, meditaţii în şcoală, cât permitea timpul (...), mai rămâneau şi făceau temele doi, trei, patru cât erau cu probleme, că nu puteai mai mulţi să-i opreşti (...), mai chemai familia şi mai dădeai nişte sarcini pentru acasă, să-l pună să scrie, să facă dictări, copieri (...). O parte dintre elevi rămâneau repetenţi, abandonau şcoala, asta mai ales în gimnaziu, dar mai mult din cauza problemelor de comportament (interviu manager şcolar). Munca în echipă implică un schimb permanent de informaţii, de încredere şi respect reciproc între specialişti, dar ascunde şi o „muncă de culise” (Goffman, 2007: 137), astfel încât toţi specialiştii să înţeleagă nevoile acestor copii şi să-şi împartă responsabilităţile. Sunt situaţii în care specialiştii care funcţionează în şcoli formează o echipă, cum sunt cazurile următoare: Atât eu cât şi logopedul ne-am gândit în primul rând la copil. Pentru că un copil integrat are cea mai mare nevoie. Că un copil bun se poate şi altfel corecta ... la o simplă dislalie, în familie sau prin intervenţiile învăţătorului, dar la ei e un pic mai greuţ (interviu cadru didactic de sprijin). Copiii cu CES au, în general, o stimă de sine scăzută, probleme de comunicare, tendinţe de impulsivitate, de aceea am organizat un grup în care îi implic şi pe ei. Facem activităţi ce au ca obiectiv creşterea încrederii în forţele proprii... Pe mulţi îi auzi, nu pot doamna, nu ştiu... (interviu profesor psihopedagog). Totuşi, în urma interviurilor s-au remarcat şi o serie de dificultăţi de lucru în echipă, generate de barierele de comunicare între specialişti, rivalitatea, tendinţa de dominare, dar şi de lipsa de organizare: La început, oamenii mă percepeau ca pe un om trimis de inspectorat sau de conducerea şcolii care să-i evalueze pe ei, să le pună notă proastă că n-au reuşit cu elevul X sau Y să-l aducă la un nivel ...dar, după ce au văzut că aveam tot timpul grijă să laud omul (...), oamenii nu m-au mai perceput ca o ameninţare, care vine să-i controleze, ci ca un om care-i ajute să iasă mai la lumină (...) şi atunci mă acceptau în clasă. Totul ţine un pic de modul ăsta de interrelaţionare umană, pentru că nu poţi să zici că omul care vine în şcoală este primit cu braţele deschise. Depinde şi de natura ta, să te faci acceptat. Când omul te simte că eşti acolo pentru el şi nu împotriva lui e deschis (interviu cadru didactic de sprijin). Învăţătorul e învăţător şi vine doamna, că e specialistă. Profesorul spune şi eu am studii superioare, doar n-o să-mi spună mie, ce o să-mi spună (…). Văd că nu ştie, dar nici nu spune că nu ştie (interviu cadru didactic de sprijin). Dificultatea foarte mare este că noi nu avem o structură formală prin care noi să colaborăm cu adevărat [...].Fiecare vine din alt centru, cu alte indicaţii (...). Toamna este chiar distractiv, pentru că vine câte un părinte, îl chemăm şi vine, îmi dă mie datele copilului, apoi îi mai dă şi logopedului şi în aceeaşi timp îi mai dă şi 17 PROVOCĂRI ŞI DILEME ÎN EDUCAREA COPIILOR CU DIZABILITĂŢI 79 consilierului şcolar (...). Odată ce nu există un control şi o coerenţă, fiecare este controlat de altcineva, fiecare îşi face fişa lui, ceea ce este o pierdere de timp, pentru că, în loc să întreb iarăşi cum îl cheamă, eu aş putea să-i aplic un chestionar şi să merg mai departe cu investigaţia. N-ar fi normal, dacă e un singur copil în şcoală, el să aibă un singur dosar, la care să aibă acces anumite persoane. În fiecare toamnă, o luăm de la capăt şi fiecare părinte (...), trebuie să mai spună povestea copilului încă o dată. Asta, după ce a spus-o învăţătorului (interviu cadru didactic de sprijin). De asemenea, sunt prezente situaţii în care specialiştii îşi centrează activitatea pe alte categorii de elevi şi nu pe cei care au problemele cele mai mari: Am cinci copii cu probleme de logopedie, iar logopedul mi-a şi spus că, din cauza numărului mare de copii, să nu-i mai ia anul acesta pe cei integraţi. Mi-a spus că atâta timp cât beneficiază de programă adaptată şi de profesor de sprijin, ea o să se centreze numai pe probleme specifice de logopedie (interviu cadru didactic şcoală incluzivă). Am identificat mai mulţi copii cu tulburări emoţionale şi am semnalat aceste cazuri profesorului psihopedagog. Mi-a spus că şi-a format deja nişte grupe de elevi şi nu are cum să-i ia şi pe ei (interviu profesor de sprijin). Un alt aspect este că rolul CIEC a început să devină din ce în ce mai formal. Faptul că inspectoratul şcolar consideră insuficientă evaluarea realizată de această comisie şi solicită o confirmare „oficială” a copiilor ca având CES, prin evaluarea lor de către SEC, contribuie la descurajarea membrilor acestei comisii: În primele dăţi ne întâlneam, discutam şi, la sfârşit, hotăram împreună. Apoi, puneam anunţul în cancelarie, era rupt, nu ne întâlneam, erau mulţi profesori care terminau mai repede, erau care făceau naveta şi când terminau orele vroiau să se ducă acasă. Ca acte, documente erau toate în regulă, le făceam, le dădeam şi lor, dar mi-ar fi plăcut să fie mai bine (interviu profesor de sprijin). La noi, comisia funcţionează în felul următor: eu ca profesor de sprijin îmi fac evaluările şi decid eu dacă copilul intră sau nu în sprijin (interviu profesor de sprijin). Atunci când situaţia cere o analiză mai detaliată, discutăm împreună cu celelalte cadre didactice, alteori ... ţine de managementul intern, adică eu şi cu logopedul, n-are rost să-i deranjez pe ei (interviu profesor de sprijin). Conform legislaţiei în vigoare, activitatea tuturor serviciilor socioeducaţionale de sprijin este coordonată de CJRAE, care a fost înfiinţat la Iaşi în august 2010. Considerăm că existenţa unui singur for cu atribuţii de control şi organizare va îmbunătăţi calitatea şi va aduce o viziune unitară asupra acestor servicii. Provocări generate de colaborarea cu părinţii Colaborarea cu părinţii implică provocări pentru toţi profesioniştii. Diverşi practicieni, bine intenţionaţi, sesizează anumite probleme pe care le au copiii 80 MIHAELA CIOBANU GRASU 18 şi-i îndrumă pe părinţi către SEC. În schimb, în multe situaţii, se confruntă cu rezistenţa părinţilor, fie din teama de etichetare, respingere sau orientare a copilului spre şcoala specială, fie datorită comodităţii: Unii nu acceptă, mama are impresia că o să-i dăm copilul afară din şcoală. Le explicăm că suntem aici ca să lucrăm cu acest copil, nu putem să dăm copilul afară din şcoală, că am rămâne fără obiectul muncii. Noi îi vrem binele copilului... (interviu profesor de sprijin). Avem cazuri cu care ne luptăm de ani de zile ca părintele să îi scoată copilului un certificat ... dacă îmi ia statul copilul...îl asiguri că o să înveţe în continuare aici. Sunt oameni simpli, needucaţi, au un univers îngust de cunoştinţe ... sunt mai greu de convins (interviu profesor psihopedagog). Pentru părinţi e comod să nu meargă (...), îi plimbă la psiholog, la psihiatru, ancheta socială acasă, duci hârtii, mai trebuie ceva, te întoarce înapoi, parcă ... şi atunci e, nu e comod. Pe de altă parte există beneficiul material, dar nu la toţi, depinde de grad... (interviu profesor de sprijin). Specialiştii din cadrul SEC au remarcat că cea mai mare rezistenţă la ideea că au un copil cu dizabilităţi se întâlneşte la părinţii cu studii superioare, care depăşesc cel mai greu dezamăgirea că nu este copilul dorit: Cel mai greu acceptă familiile de intelectuali, foarte greu şi foarte mult pierd copiii. Durează 2, 3 ani până acceptă familia că acel copil are o problemă şi ajung la servicii care l-ar putea ajuta (interviu specialist SEC). Familiile cu un statul socioeconomic mai modest acceptă mai uşor problemele copilului, deoarece se bazează pe o filozofie de tipul asta ne-a dat Dumnezeu, aceasta este crucea şi trebuie să o ducem (...) şi iau lucrurile ca atare (interviu specialist SEC). Ele solicită mai repede ajutorul, dar uneori nu au resursele necesare pentru a susţine recuperarea copilului. Comunicarea diagnosticului pe care îl are copilul trebuie făcută cu responsabilitate şi profesionalism, deoarece de buna pregătire a părinţilor depinde viitoarea colaborare cu familia: E mai greu de lucrat cu părinţii decât cu copiii. Nici nu şti cum să procedezi, nu poţi să le dai nici speranţe deşarte, că nu-i firesc, nici nu poţi să-i spui direct, pentru că reacţiile sunt diverse, şi atunci, de fiecare dată, trebuie să foloseşti diplomaţia şi să ai grijă cum pui problema, cum le transmiţi diagnosticul, ce le prezinţi pe viitor ca evoluţie, pentru că unii specialişti sunt foarte direcţi şi chiar îi sperie, alţii preferă să nu le spună totul (interviu specialist SEC). Este de dorit ca toţi părinţii să adopte o atitudine realistă, de acceptare a diagnosticului copilului şi de încredere în sfatul specialiştilor. Pentru a se ajunge la această situaţie este nevoie să se acorde o importanţă mare prezentării perspectivelor pe care le are copilul, să se ofere posibilitatea părinţilor de a-şi împărtăşi temerile şi sentimentele prin care trec. 19 PROVOCĂRI ŞI DILEME ÎN EDUCAREA COPIILOR CU DIZABILITĂŢI 81 Provocarea generată de colectivele diverse de elevi Colectivele numeroase şi diverse de elevi, aşa cum se întâlnesc în şcolile incluzive, implică o „destandardizare a muncii” (Beck, 1992): Trebuie să lucrezi pe 3–4 niveluri... e o muncă titanică, grea şi ca volum şi presupune consum nervos, dar şi timp fizic (interviu cadru didactic şcoală incluzivă). În plus, acest lucru le determină pe cadrele didactice să trăiască sentimentul lipsei de eficienţă, în ceea ce priveşte activitatea lor: Am 30 de copii, dintre care trei integraţi... nu este uşor, sunt mulţi copii şi doar eu. La sfârşitul unei zile de muncă nu pot să zic că am făcut suficient sau tot ce trebuia şi asta mă nemulţumeşte şi chiar îmi reproşez, în drumul spre casă, că parcă a mai trecut o zi în care nu am făcut tot cât aş fi vrut (interviu cadru didactic şcoală incluzivă). În lipsa unor soluţii eficiente de a lucra cu colective diverse de elevi, profesorii încearcă să niveleze clasele, sau să-i ignore pe copiii cu CES. Neglijarea copiilor cu CES este explicată şi prin presiunea părinţilor copiilor obişnuiţi care doresc rezultate bune de la copii la diferite concursuri şcolare şi extraşcolare. În plus, prestigiul şcolii şi al dascălului e mai mare dacă se orientează spre performanţă: Uneori procesul de integrare este înţeles ca aducerea la acelaşi numitor cu elevii normali în ceea priveşte achiziţii şcolare, comportamentul, lucru care în mod evident nu-l poţi realiza (interviu profesor de sprijin). Eu simt aşa, că acuma îi mai mult acceptată, nu integrată, o suportă, o suportă pur şi simplu în clasă profesorii şi n-am ce spune îi pun la note bune, cum face ceva, cum îi pun note bune, parcă prea stimulativ (...). De când a început şcoala nu a avut nici o temă, că la radicali şi la poliedre, nu pot să-i explic, că ea nu stăpâneşte înmulţirea şi din clasa a II-a tot înmulţirea o învăţăm şi o ştie şi are perioade când n- o mai ştie. [...] Şi acuma la geografie, la ... ei nici nu-i mai dă să scrie şi ea stă şi stă şi stă o oră cât copiii ăia dau testul, să-i dea să facă ceva ... înainte îi mai dădea doamna să conspecteze din carte (interviu părinte copil cu CES). În cazul în care astfel de dificultăţile nu sunt depăşite, va fi afectat scopul comportamente, cunoştinţe, incluziunii, respectiv de a-i ajuta pe elevi să deprindă noi deprinderi care vor fi utile în integrarea lor socială (Gherguţ, 2005: 65). Dilemele cu care se confruntă specialiştii În privinţa şcolarizării copiilor cu dizabilităţi, specialiştii îşi pun următoarele dileme: care este şcoala cea mai potrivită pentru copil – cea de masă sau cea specială; să păstreze copilul în familie, sau să recomande instituţionalizarea lui pentru a fi şcolarizat. Din partea specialiştilor, există o prudenţă în a-l înscrie pe copil într-o şcoală specială în clasa I. Aceasta pentru că palierele de dezvoltare pot cunoaşte o evoluţie 82 MIHAELA CIOBANU GRASU 20 inegală, ceea ce dă impresia că este o deficienţă, dar, în timp, acel copil poate recupera stagnarea: E o tatonare la început, nu ai cum să-i pui un diagnostic rapid unui copil de 6–7 ani. Ăsta e, gata, de şcoala specială, depinde şi de evoluţia lui. Sunt copii care se maturizează mai lent ... la 8 ani, deci e bine să fie lăsat într-o şcoală publică, să facă această probă (interviu cu cadru didactic şcoală specială). În plus, o dată intrat într-o şcoală specială, revenirea în învăţământul de masă se va face cu mai mare dificultate. În astfel de cazuri, riscul cel mai mare este de a marca negativ traseul şcolar al unui copil (Vrăsmaş, 2010: 29). Am avut câteva cazuri de copil în clasa a IV-a, a III-a, a II-a scoşi din învăţământul special şi au făcut şcoala de masă, dar foarte greu, foarte, foarte greu. Au fost evaluaţi, am demonstrat că au achiziţii (...) pentru nivelul clasei respective. Şi îţi dai seama cât trebuie să muncească un părinte acasă, că la şcoala specială nu ai cum, ca să atingă nivelul de şcoală normală (interviu cu specialist SEC). Pe de altă parte, majoritatea părinţilor doresc înscrierea copiilor la o şcoală obişnuită, indiferent de gravitatea problemelor şi a diagnosticelor. Aceasta se întâmplă deoarece şcoala specială este un simbol aducător de stigmat (Goffman, 1975), care discreditează persoana care învaţă acolo. Mai ales părinţii care au domiciliul în altă localitate faţă de cea unde este şcoala trăiesc teama că vor fi acuzaţi că dau copilul la stat şi că nu mai au grijă de el: Sunt (...) părinţi mulţumiţi doar de faptul că într-o şcoală publică este şcolarizat copilul şi nu într-o şcoală specială şi dacă obiectivul lui a fost atins, e OK. Nu contează ce probleme are copilul...pentru ei contează imaginea, nu binele copilului (...). Sunt copii care fac turism şcolar, schimbă 3–4 şcoli încercând să caute un colectiv OK (interviu cu specialist SEC). Ca să fie şcolarizat într-o şcoală de masă, părinţii apelează la diferite soluţii, de exemplu ascund problemele copilului, solicită sprijinul unei autorităţi, cum ar fi inspectoratul şcolar sau al reţelei de cunoştinţe pe care le au: Am găsit grădiniţă, n-am spus adevărul, am dat certificatul de naştere şi am zis că am copil pentru grădiniţă. Şi am tăcut, n-am spus nimic altceva. Şi când m-am dus să o iau în prima zi, doamna educatoare mi-a spus, copilul ăsta are ceva, are probleme, nu-i la fel ca ceilalţi. Bineînţeles, n-aveam cum să mai ascund... (interviu părinte). Am venit disperată la Inspectorat, plângând că nu-l primeşte. Doamna inspector a pus mâna pe telefon, a lămurit situaţia şi m-am dus la domnul director şi mi-a spus da, o să fie înscris în clasa a V-a B (interviu părinte). Am mers la grădiniţa unde a fost şi fetiţa mai mare. Am fost la director să văd dacă o primeşte, directorul a fost de acord, dar m-a sfătuit să vorbesc cu educatoarea, că ea se ocupă de copil. Educatoarea a acceptat (interviu părinte). Doamna logoped m-a dus la un învăţător care a mai avut copii cu deficienţe şi a acceptat-o în clasă (interviu părinte). 21 PROVOCĂRI ŞI DILEME ÎN EDUCAREA COPIILOR CU DIZABILITĂŢI 83 Hotărârea înscrierii copilului într-o şcoală specială este luată cu multă greutate de părinţi şi au nevoie de timp să ia această decizie. Unele familii, pentru care dizabilitatea copilului reprezintă una dintre principalele surse de venit, refuză în mod constant şcoala specială, care presupune cazarea copilului în centrul de plasament pe durata şcolarizării, deoarece în această perioadă nu mai beneficiază de drepturi băneşti. În cazul în care copilul este diagnosticat cu deficienţă mentală uşoară, cu hiperkinezie, cu autism, cu intelect conservat se preferă ca el să frecventeze învăţământul de masă. În schimb, nu este recomandată integrarea în şcoala de masă a copiilor cu deficienţe mentale moderate sau severe. Chiar şi susţinătorii incluziunii copiilor cu cerinţe educative speciale sunt de părere că „nu toţi copiii pot şi nu toţi copiii trebuie menţinuţi în şcoala de masă” (Bolea, 2007: 244). În unele situaţii, specialiştii din cadrul SEC au propus scoaterea copilului din familie şi internarea într-un centru de plasament, unde copilul să poată beneficia de recuperare şi de condiţii normale de trai: Am avut copii cu o situaţie atât de precară încât am propus să fie interni în Centru de Plasament, chiar dacă au părinţi din Iaşi sau îi orientăm spre Centru de zi (interviu specialist SEC). Copilul are 2–3 eşecuri şcolare, acasă nu are ce mânca, părinţii sunt alcoolici, stai să te gândeşti ce faci cu el, el are deficienţă mentală uşoară pe fondul carenţelor educaţionale. Oricât l-ai ţine în familia aceea şi oricât ai vrea tu şi oricâte servicii de sprijin i-ai oferi în şcoala de masă, rezultatul tot nul va fi... trei ani repetent, apar şi alţi factori, e mult mai mare decât ceilalţi, apare absenteismul. Şcoala specială nu este soluţia ideală, dar stai şi te gândeşti ce preferi decât cu abandon şcolar şi să ceară ajutor de la vecini, mai bine unul care merge la şcoala specială şi termină şi învaţă şi el o meserie (interviu cu specialist SEC). Cazurile mai aparte sunt cele de copii cu deficienţe senzoriale. Deoarece în şcolile de masă nu există specialişti calificaţi, doar în şcoala specială aceşti copii pot beneficia de o educaţie adecvată problemelor pe care le au, însă părinţii refuză internarea lor: Pentru mine ca specialist ar fi dezirabil ca acel copil să meargă la şcoală specială. Dar, dacă aş fi părinte, nu ştiu dacă aş accepta (...) să meargă. Şi atunci se ţine cont şi de părerea lor, de felul în care autonomia e structurată la copil... Dar părintele, dacă e într-adevăr un părinte implicat în recuperarea copilului, înţelege...Acum contează de ce găsesc în centru, ei se duc, dar de multe ori nu e totul OK (...). Atunci mai bine stă acasă, decât la şcoală...Şti cum e, mai bine nedemutizat şi neabuzat (interviu cu specialist SEC). Deoarece se pune accent atât pe performanţă şi pe educaţie de calitate, cât şi pe individualizarea educaţiei pentru elevii cu CES, este nevoie de o pregătire a cadrelor didactice să fie flexibile, rezistente la stres şi să utilizeze metode moderne de predare–învăţare–evaluare. 84 MIHAELA CIOBANU GRASU 22 CONCLUZII ŞI PROPUNERI În ultimele decenii se acordă o importanţă din ce în ce mai mare incluziunii copiilor cu dizabilităţi în şcolile de masă. Fiind un fenomen complex, constituie o provocare pentru instituţiile implicate şi pentru societatea în ansamblu şi are drept consecinţă nevoia de schimbare atât a mentalităţilor cât şi a politicilor educaţionale. Este recunoscut faptul că, în ultimii ani, s-au făcut progrese simţitoare în ceea ce priveşte incluziunea elevilor cu dizabilităţi în şcolile de masă, atât din punct de vedere legislativ, cât şi prin angajarea mai multor instituţii şi introducerea unor noi profesii. Cercetarea de faţă scoate în evidenţă faptul că, în teren, aplicabilitatea prevederilor legislative este uneori redusă, ceea ce dă naştere la o serie de provocări şi dileme. Pentru a preveni aceste aspecte, propunem următoarele: 1. existenţa unor protocoale de colaborare la nivel interinstituţional, astfel încât să fie asigurată o coerenţă şi o continuitate a demersului de incluziune; 2. organizarea unor conferinţe de caz care să ajute la schimbul de informaţii între specialişti, pentru a identifica cele mai bune soluţii în cazul unor copii; 3. dezvoltarea spiritului de echipă, prin îmbunătăţirea comunicării, asumarea de responsabilităţi, împărţirea sarcinilor între specialişti; 4. dezvoltarea parteneriatelor cu părinţii şi atragerea lor pentru a se implica în viaţa şcolii; sensibilizare părinţilor copiilor obişnuiţi faţă de problemele copiilor cu CES; consilierea părinţilor copiilor cu CES pentru a-i ajuta să adopte o atitudine realistă faţă de copii; 5. pregătirea personalului didactic astfel încât să dobândească o atitudine adecvată faţă de incluziune, să cunoască particularităţile psihice şi socioculturale ale copiilor cu nevoi speciale, să menţină un climat de învăţare în clasă; 6. număr optim de elevi în clasă pentru a se reuşi individualizarea educaţiei şi acordarea atenţiei tuturor copiilor, în funcţie de nevoile pe care le au; 7. existenţa unui sistem de valorizare a şcolilor care să pună accent pe progresele realizate de copii şi nu doar pe performanţe; 8. extinderea programului de sprijin şi în cadrul unor şcoli din mediul rural. BIBLIOGRAFIE 1. Barnes, C., Rehabilitation for Disabled People: A “Sick” Joke?, în “Scandinavian Journal of Disability Research”, vol. 5, nr. 1, 2003, pp. 7–23. 2. Beck, U., Risk Society. Towards a New Modernity, London, Sage Publications, 1992. 3. Bolea, A., Şcoala românească – şcoală incluzivă, în „Analele Institutului de Istorie G. Bariţ din Cluj-Napoca, Seria Humanistica”, V, 2007, pp. 233–254. 4. Gherguţ, A., Sinteze de psihopedagogie specială. Ghid pentru concursuri şi examene de obţinere a gradelor didactice, Iaşi, Editura Polirom, 2005. 5. Goffman, E., Viaţa cotidiană ca spectacol, Bucureşti, Editura Comunicare.ro, 2007. 23 PROVOCĂRI ŞI DILEME ÎN EDUCAREA COPIILOR CU DIZABILITĂŢI 85 6. Goffman, E., Aziluri. Eseuri despre situaţia socială a pacienţilor psihiatrici, Iaşi, Editura Polirom, 2004. 7. Goffman, E., Stigmate, les usages sociaux des handicaps, Paris, Les Editions de Minuit, 1975. 8. Horga, I., Jigău, M. (coord.), Situaţia copiilor cu cerinţe educative speciale incluşi în învăţământul de masă, Bucureşti, Editura Vanemonde, 2009. 9. Manea, L., Dizabilitatea ca factor de risc privind accesul la serviciile de educaţie, în „Calitatea vieţii”, nr. 1–2, 2006, pp. 41–50. 10. Moldovan, O., Bălaş-Timar, D., Psihopedagogia copiilor cu handicap de vedere, Arad, Editura Universităţii „Aurel Vlaicu”, 2006. 11. Miroiu, A., Învăţământul românesc azi – studiu de diagnoză, Iaşi, Editura Polirom, 1998. 12. Moscovici, S., Buschini, F. (coord.), Metodologia ştiinţelor socio-umane, Iaşi, Editura Polirom, 2007. 13. Muchielli, A., Dicţionar al metodelor calitative în ştiinţele umane şi sociale, Iaşi, Editura Polirom, 2002. 14. Ong-Dean, C., High Roads and Low Roads: Learning Disabilities in California, 1976–1998, în “Sociological Perspective”, vol. 49, nr. 1, 2006, pp. 91–113. 15. Preda, M. (coord.), Riscuri şi inechităţi sociale în România, Iaşi, Editura Polirom, 2009. 16. de Singly, F., Blanchet, A., Gotman, A., Kaufmann, J.-C., Ancheta şi metodele ei: chestionarul, interviul de producere a datelor, interviul comprehensiv, Iaşi, Editura Polirom, 1998. 17. Skrtic, T., A Political Economy of Learning Disabilities, in „Learning Disability Quarterly”, vol. 28, nr. 22, 2005, pp. 149–155. 18. Vrăsmaş, T., Învăţământul integrat şi/sau incluziv, Bucureşti, Editura Aramis, 2001. 19. Vrăsmaş, T. (coord.), Incluziunea şcolară a copiilor cu cerinţe educaţionale speciale. Aspiraţii şi realităţi, Bucureşti, Editura Vanemonde, 2010. 20. Watson, S. F., Barriers to inclusive education in Ireland: the case for pupils with a diagnosis of intellectual and/or pervasive developmental disabilities, în “British Journal of Learning Disabilities”, 37, 2009, pp. 277–284. 21. Zamfir, E., Zamfir, C. (coord), Politici sociale: România în context european, Bucureşti, Editura Alternative, 1995 22. *** Education Policy Analysis, OECD, 2003, disponibil online la http://www.oecd.org/ dataoecd/27/30/26527517.pdf. 23. *** HG nr.1251/2005 privind unele măsuri de îmbunătăţire a activităţii de învăţare, instruire, compensare, recuperare şi protecţie specială a copiilor/elevilor/tinerilor cu cerinţe educative speciale din cadrul sistemului de învăţământ special şi special integrat, publicată în Monitorul Oficial, Partea I, nr. 977 din 2005. 24. *** Hotărârea nr. 1205/2001 privind aprobarea Metodologiei de funcţionare a comisiei pentru protecţia copilului, publicată în Monitorul Oficial, nr. 774 din 2001. 25. *** Hotărârea nr. 1437/2004, privind organizarea şi metodologia de funcţionare a comisiei pentru protecţia copilului, publicată în Monitorul Oficial, Partea I nr. 872 din 2004. 26. *** Legea nr. 3/1970 privind regimul ocrotirii unor categorii de minori, publicată în Buletinul Oficial nr. 28/1970. 27. *** Legea nr. 53/1992 privind protecţia socială a persoanelor handicapate, publicată în Monitorul Oficial nr. 199 din 1992. 28. *** Legea Învăţământului nr. 84/1995 privind sistemul naţional de învăţământ, republicată în Monitorul Oficial nr. 606 din 1999. 29. *** Legea educaţiei naţionale nr. 1/2011, publicată în Monitorul Oficial, nr. 18 din 2011. 30. *** Ordinul Autorităţii Naţionale pentru Protecţia Copilului şi Adopţie, MEC, Ministerului Sănătăţii şi Familiei, Autorităţii Naţionale pentru Persoane cu Handicap nr. 18/3989/416/142 din 2003 privind aprobarea Ghidului metodologic pentru evaluarea copilului cu dizabilităţi şi încadrarea într-un grad de handicap, publicat în Monitorul Oficial, Partea I, nr. 538 din 2003. 86 MIHAELA CIOBANU GRASU 24 31. *** Ordinul Secretariatului de Stat pentru Persoanele cu Handicap nr. 153/1999 privind înfiinţarea comisiilor de expertiză medicală a persoanelor cu handicap, publicat în Monitorul Oficial, nr. 11 din 2000. 32. *** Ordinul Ministerului Sănătăţii şi Familiei, Autorităţii Naţionale pentru Protecţia Copilului şi Adopţie nr. 725/12709 din 2002 privind criteriile pe baza cărora se stabileşte gradul de handicap pentru copii şi se aplică măsurile de protecţie specială a acestora, publicat în Monitorul Oficial, nr. 781 din 2002. 33. www.dasiasi.ro. 34. www.isjis.ro. ne of the most vulnerable categories of population are children with disabilities. In order to achieve their further O social inclusion, the focus is on quality education and their recovery. Through a qualitative approach, semi-directive interviews applied to relevant stakeholders, we have identified the main challenges and dilemmas faced by professionals, in terms of finding the best solutions for the identification, the assessment and the education of these children. Keywords: children with disabilities, inclusive schools, special education, social inclusion. Primit: 02.07.2011 Acceptat: 09.11.2011 Redactori: Ioan Mărginean, Manuela Sofia Stănculescu 